DA Den Europæiske Unions Tidende L 128/1

AFTALE

i henhold til Europa-Parlamentets og Rådets forordning (EU) 2015/1017 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 — Den Europæiske Fond for Strategiske Investeringer

EUROPA-PARLAMENTET OG DEN EUROPÆISKE INVESTERINGSBANK (»parterne«),

— der henviser til traktaten om Den Europæiske Union, særlig artikel 14,

— der henviser til traktaten om Den Europæiske Unions funktionsmåde, særlig artikel 15, 16, 232, 308, 309 og 339,

— der henviser til vedtægterne for Den Europæiske Investeringsbank (EIB), særlig artikel 11, stk. 7, artikel 16 og artikel 18,

— der henviser til Europa-Parlamentets og Rådets forordning (EU) 2015/1017 af 25. juni 2015 om Den Europæiske Fond for Strategiske Investeringer, Det Europæiske Centrum for Investeringsrådgivning og Den Europæiske Portal for Investeringsprojekter og om ændring af forordning (EU) nr. 1291/2013 og (EU) nr. 1316/2013 — Den Europæiske Fond for Strategiske Investeringer (1) (»EFSI-forordningen«), særlig artikel 17, stk. 5,

— der henviser til Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2),

— der henviser til Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (3),

A. der henviser til, at der ved EFSI-forordningen oprettes Den Europæiske Fond for Strategiske Investeringer (EFSI), en EU-garanti, en EU-garantifond, et europæisk centrum for investeringsrådgivning (EIAH) og en europæisk portal for investeringsprojekter;

B. der henviser til, at EFSI har til formål at støtte følgende i Unionen ved at tilføre EIB øget risikokapacitet: a) investeringer b) lettere adgang til finansiering for selskaber og andre enheder med op til 3 000 ansatte, med særlig fokus på små og mellemstore virksomheder (SMV'er) og små midcapselskaber;

C. der henviser til, at det i EFSI-forordningen fastslås, at EFSI bør oprettes som en særskilt, klart identificerbar og gennemsigtig facilitet, der forvaltes af EIB, og hvis foranstaltninger holdes klart adskilt fra EIB's øvrige foranstaltninger;

D. der henviser til, at EIB med henblik på at sikre ansvarlighed over for de europæiske borgere regelmæssigt bør aflægge rapport til Europa-Parlamentet og til Rådet om EFSI's fremskridt, virkninger og foranstaltninger, navnlig for så vidt angår additionaliteten af EFSI-foranstaltninger i forhold til EIB's normale foranstaltninger, herunder særlige aktiviteter, og at der bør vedtages passende ordninger i denne forbindelse;

E. der henviser til, at Europa-Parlamentet og EIB i overensstemmelse med EFSI-forordningens artikel 17, stk. 5, skal indgå en aftale om de detaljerede ordninger for udveksling af information mellem Europa-Parlamentet og EIB under EFSI-forordningen, herunder om proceduren for udvælgelse af EFSI's administrerende direktør og EFSI's viceadministrerende direktør;

F. der henviser til, at det i EFSI-forordningens artikel 7, stk. 6, fastslås, at styringsrådet efter en åben og gennemsigtig udvælgelsesproces i overensstemmelse med EIB's procedurer udvælger en kandidat til hver af posterne som administrerende direktør og viceadministrerende direktør, og at Europa-Parlamentet og Rådet skal holdes behørigt og rettidigt informeret på alle trin i udvælgelsesprocedurerne, under overholdelse af strenge fortrolighedskrav; efter en høring med ansøgeren for hver stilling og godkendelse fra Europa-Parlamentet udnævnes den administrerende direktør og den viceadministrerende direktør af formanden for EIB for en periode på tre år, som kan forlænges én gang;

G. der henviser til, at EFSI-forordningens artikel 16, stk. 2, fastslår, at EIB, når det er hensigtsmæssigt i samarbejde med Den Europæiske Investeringsfond (EIF), skal aflægge årsrapport til Europa-Parlamentet og Rådet om EIB's finansierings- og investeringsforanstaltninger, der er omfattet af EFSI-forordningen. Denne årsrapport, som skal omfatte de operationelle og finansielle oplysninger, der er nærmere angivet i artikel 16, stk. 2, i EFSI-forordningen, skal offentliggøres;

H. der henviser til, at EFSI-forordningens artikel 17, stk. 1, fastslår, at styringsrådets formand og den administrerende direktør på Europa-Parlamentets eller Rådets anmodning skal aflægge rapport om EFSI's resultater til den anmodende institution, herunder ved at deltage i en høring i Europa-Parlamentet;

I. der henviser til, at det i EFSI-forordningens artikel 17, stk. 2, endvidere fastslås, at styringsrådets formand og den administrerende direktør mundtligt eller skriftligt skal besvare de spørgsmål, som Europa-Parlamentet eller Rådet stiller EFSI, senest fem uger efter datoen for modtagelsen af et spørgsmål;

J. der henviser til, at det i EFSI-forordningens artikel 17, stk. 4, fastslås, at formanden for EIB på Europa-Parlamentets anmodning deltager i en høring i Europa-Parlamentet vedrørende EIB's finansierings- og investeringsforanstaltninger, som er omfattet af EFSI-forordningen. EIB's formand skal mundtligt eller skriftligt senest fem uger efter datoen for modtagelsen heraf besvare de spørgsmål, som Europa-Parlamentet eller Rådet stiller EIB om EIB's finansierings- og investeringsforanstaltninger, som er omfattet af EFSI-forordningen;

K. der henviser til, at det i EFSI-forordningens artikel 18, stk. 1, kræves, at EIB senest den 5. januar 2017 foretager en evaluering af, hvordan EFSI har fungeret; EIB fremsender denne evaluering til Europa-Parlamentet, Rådet og Kommissionen;

L. der henviser til, at denne aftale ikke berører trepartsaftalen mellem Europa-Kommissionen, Den Europæiske Revisionsret og Den Europæiske Investeringsbank af 27. oktober 2003;

HAR INDGÅET FØLGENDE AFTALE:

Artikel 1

Formål og anvendelsesområde

Ved denne aftale fastsættes de detaljerede ordninger for udveksling af oplysninger mellem Europa-Parlamentet og EIB efter EFSI-forordningen, herunder proceduren for udvælgelse af den administrerende direktør og den viceadministrerende direktør.

AFSNIT I

ADGANG TIL OPLYSNINGER

Artikel 2

Regelmæssige rapporter

2.1. I overensstemmelse med EFSI-forordningens artikel 14, stk. 9, aflægger EIB hvert år en rapport til Europa-Parlamentet, Rådet og Kommissionen om EIAH's tjenester og om gennemførelsen af dets budget, der indeholder oplysninger om de modtagne gebyrer og anvendelsen heraf (»EIAH-rapporten«).

EIB udarbejder EIAH-rapporten på grundlag af perioden indtil den 31. december hvert år og aflægger den senest den 1. september det følgende år.

2.2. I overensstemmelse med EFSI-forordningens artikel 16, stk. 2, aflægger EIB, når det er hensigtsmæssigt i samarbejde med EIF, årsrapport til Europa-Parlamentet og Rådet om EIB's finansierings- og investeringsforanstaltninger, der er omfattet af EFSI-forordningen (»EFSI-rapporten«). EFSI-rapporten skal omfatte:

a) en vurdering af EIB's finansierings- og investeringsforanstaltninger på foranstaltnings-, sektor-, lande- og regionsniveau og deres overensstemmelse med EFSI-forordningen, navnlig med hensyn til kriteriet om at medføre additionalitet, samt en vurdering af fordelingen af EIB's finansierings- og investeringsforanstaltninger på EFSI's generelle mål

b) en vurdering af merværdien, mobiliseringen af midler fra den private sektor, de anslåede og faktiske resultater samt resultaterne og virkningerne af EIB's finansierings- og investeringsforanstaltninger på aggregeret grundlag, herunder indvirkningen på jobskabelsen

c) en vurdering af, i hvilket omfang foranstaltninger, der er omfattet af EFSI-forordningen, bidrager til at nå EFSI's generelle mål, herunder en vurdering af niveauet af EFSI-investeringer på områderne forskning, udvikling og innovation samt transport (herunder TEN-T og mobilitet i byerne), telekommunikation, energiinfrastruktur og energieffektivitet

d) en vurdering af overholdelsen af betingelserne for brug af EU-garantien og nøgleresultatindikatorerne

e) en vurdering af den løftestangseffekt, der er opnået med EFSI-støttede projekter

f) en beskrivelse af de projekter, hvortil støtten fra de europæiske struktur- og investeringsfonde kombineres med støtte fra EFSI, og det samlede beløb for bidrag fra hver kilde

g) det finansieringsbeløb, der er overført til modtagerne, og en vurdering af EIB's finansierings- og investeringsforanstaltninger på aggregeret grundlag

h) en vurdering af merværdien af EIB's finansierings- og investeringsforanstaltninger og af de samlede risici ved disse foranstaltninger

i) indgående oplysninger om træk på EU-garantien, tab, udbytte, tilbagesøgte beløb og alle andre modtagne beløb

j) regnskaber, der er revideret af uafhængige eksterne revisorer, for EIB's finansielle foranstaltninger og investeringsforanstaltninger omfattet af EFSI-forordningen.

EIB udarbejder EFSI-rapporten på grundlag af perioden indtil den 31. december hvert år og aflægger den senest den 31. maj det følgende år. Uden at det berører bestemmelserne i det første afsnit, leverer EIB rådata til Europa-Parlamentet i samme format og inden for samme frist (senest den 31. marts i det år, hvor den pågældende EFSI-rapport skal aflægges), som de leveres til Kommissionen.

2.3. EFSI-rapporten og EIAH-rapporten udarbejdes på engelsk.

Artikel 3

EFSI-evalueringsrapporter

3.1. I overensstemmelse med EFSI-forordningens artikel 18, stk. 1, foretager EIB senest den 5. januar 2017 en evaluering af, hvordan EFSI har fungeret, og fremsender denne evaluering til Europa-Parlamentet.

3.2. I overensstemmelse med EFSI-forordningens artikel 18, stk. 3, offentliggør EIB senest den 30. juni 2018 og derefter hvert tredje år en samlet rapport, som omhandler EFSI's funktionsmåde, og som indeholder en evaluering af indvirkningen af EFSI på investering i Unionen, jobskabelse og adgang til finansiering for SMV'er og midcapselskaber.

3.3. I overensstemmelse med EFSI-forordningens artikel 18, stk. 5, skal EIB rettidigt fremsende, og sikre, at EIF fremsender, de respektive uafhængige rapporter om evaluering af virkningerne og de konkrete resultater af henholdsvis EIB's og EIF's aktiviteter i henhold til EFSI-forordningen.

Det er alene op til henholdsvis EIB eller EIF at vurdere behovet for at foretage sådanne uafhængige evalueringer ud over dem, der er angivet i artikel 3.1 og 3.2, og at træffe afgørelse om tidspunktet for sådanne uafhængige evalueringer.

3.4. De i denne artikel nævnte evalueringsrapporter skal omgående forelægges Europa-Parlamentet, efter at de er godkendt af henholdsvis EIB eller EIF.

3.5. Evalueringsrapporterne som omhandlet i denne artikel udarbejdes på engelsk.

Artikel 4

Rapportering om ændringer af EFSI-aftalen

I overensstemmelse med EFSI-forordningens artikel 4, stk. 2, litra i), omfatter aftalen indgået mellem Kommissionen og EIB om forvaltningen af EFSI og om garantistillelse under EU-garantien (»EFSI-aftalen«), en forpligtelse for parterne til at aflægge rapport til Europa-Parlamentet om ændringer af EFSI-aftalen.

Artikel 5

Investeringskomitéens afgørelser

5.1. I overensstemmelse med EFSI-forordningens artikel 7, stk. 12, tredje afsnit, forelægger EIB Europa-Parlamentet en liste over alle de afgørelser, EFSI's investeringskomité træffer om at afvise anvendelse af EU-garantien.

5.2. EIB forelægger Europa-Parlamentet den i artikel 5.1 omhandlede liste to gange om året, senest den 31. marts og senest den 30. september.

5.3. De oplysninger, som EIB i overensstemmelse med artikel 5.1 forelægger Europa-Parlamentet, forelægges under overholdelse af strenge krav om fortrolighed og behandles af Europa-Parlamentet i overensstemmelse med artikel 10.

5.4. Uden at det berører artikel 5.3 forelægger EIB Europa-Parlamentet alle EFSI's investeringskomités afgørelser om anvendelse af garantien, så snart disse bliver tilgængelige. EIB medtager efter omstændighederne oplysninger om foranstaltningerne på listen over afgørelser om godkendelse af anvendelsen af EU-garantien, navnlig en beskrivelse af dem, identiteten af promotoren eller den finansielle formidler og målene for projektet, der støttes af EIB under EFSI. Hvis der er tale om kommercielt følsomme afgørelser, sender EIB afgørelserne og oplysningerne om promotorer eller finansielle formidlere på datoen for afslutningen af den relevante finansiering eller på et tidligere tidspunkt, når afgørelserne ikke længere er kommercielt følsomme.

5.5. I overensstemmelse med EFSI-forordningens artikel 7, stk. 12, andet afsnit, skal EFSI's investeringskomités afgørelser om godkendelse af anvendelsen af EU-garantien være offentligt tilgængelige.

Artikel 6

Ændringer af grænserne for sektoriel eller geografisk koncentration i EFSI's portefølje

6.1. I overensstemmelse med punkt 8 i bilag II til EFSI-forordningen skal EFSI's styringsråd, hvis det beslutter at ændre de vejledende grænser for sektoriel eller geografisk koncentration i EFSI's portefølje, afgive en skriftlig redegørelse for sin beslutning herom til Europa-Parlamentet.

6.2. I overensstemmelse med EFSI-forordningens artikel 7, stk. 3, andet afsnit, offentliggøres referaterne fra styringsrådets møder, så snart styringsrådet har godkendt de. Disse referater fremsendes sammen med styringskomitéens skriftlige redegørelse for eventuelle ændringer som omhandlet i artikel 6.1 til Europa-Parlamentet, så snart de bliver tilgængelige og under alle omstændigheder senest samtidig med offentliggørelsen af referaterne.

AFSNIT II

AD HOC-RAPPORTERING OG BESVARELSE AF SPØRGSMÅL

Artikel 7

Ad hoc-rapportering, høringer og andre møder

7.1. I overensstemmelse med EFSI-forordningens artikel 17, stk. 4, deltager formanden for EIB efter anmodning fra Europa-Parlamentets kompetente udvalg i en høring i Europa-Parlamentet om EIB's finansierings- og investeringsforanstaltninger, som er omfattet af EFSI-forordningen. Europa-Parlamentets kompetente udvalg og EIB vedtager en dato, der falder i løbet af det efterfølgende år for afholdelsen af en sådan høring.

7.2. På baggrund af spørgsmål fra Europa-Parlamentet til EIB om EIB's finansierings- og investeringsforanstaltninger, som er omfattet af EFSI-forordningen, kan Europa-Parlamentets kompetente udvalg indbyde EIB's formand til supplerende ad hoc-møder herom.

Europa-Parlamentets kompetente udvalg og EIB bestræber sig på at nå til enighed om datoen for sådanne ad hoc-møder, som skal afholdes så hurtigt som praktisk muligt og senest fem uger efter anmodningen fra Europa-Parlamentets kompetente udvalg.

I overensstemmelse med de relevante bestemmelser i Europa-Parlamentets forretningsorden kan sådanne høringer og ad hoc-møder være fortrolige.

7.3. Efter anmodning fra EIB's formand eller formanden for Europa-Parlamentets kompetente udvalg og efter gensidig aftale kan ledende medarbejdere i EIB eller EIF deltage i høringerne og ad hoc-møderne, herunder de fortrolige møder, der er omhandlet i artikel 7.1 og 7.2.

7.4. Efter anmodning fra formanden for Europa-Parlamentets kompetente udvalg kan Europa-Parlamentets kompetente udvalg på baggrund af spørgsmål fra Europa-Parlamentet til EIB om EIB's finansierings- og investeringsforanstaltninger, som er omfattet af EFSI-forordningen, indbyde ledende medarbejdere i EIB til ad hoc-drøftelser herom, som afholdes på en dato fastlagt ved fælles overenskomst.

I overensstemmelse med de relevante bestemmelser i Europa-Parlamentets forretningsorden kan sådanne ad hoc-drøftelser være fortrolige.

7.5. I overensstemmelse med EFSI-forordningens artikel 17, stk. 1, aflægger EFSI's administrerende direktør efter anmodning fra Europa-Parlamentets kompetente udvalg rapport om EFSI's resultater, herunder ved at deltage i høringer i Europa-Parlamentet.

Europa-Parlamentets kompetente udvalg og EFSI's administrerende direktør bestræber sig på at nå til enighed om datoen for sådanne høringer, som skal afholdes så hurtigt som praktisk muligt og under alle omstændigheder fem uger efter anmodningen fra Europa-Parlamentets kompetente udvalg.

Denne rapportering til Europa-Parlamentet fra EFSI's administrerende direktør om EFSI's resultater kan ske i form af ad hoc-møder med Europa-Parlamentets kompetente udvalg, som afholdes efter anmodning fra de pågældende kompetente udvalg på en dato fastlagt ved fælles overenskomst.

I overensstemmelse med de relevante bestemmelser i Europa-Parlamentets forretningsorden kan sådanne høringer og ad hoc-møder være fortrolige.

7.6. Efter begrundet anmodning fra EFSI's administrerende direktør eller formanden for Europa-Parlamentets kompetente udvalg og efter gensidig aftale kan ledende medarbejdere i EIB eller EIF deltage i høringerne og ad hoc-møderne, omhandlet i artikel 7.5, herunder de fortrolige møder.

Artikel 8

Besvarelse af spørgsmål

8.1. I overensstemmelse med EFSI-forordningens artikel 17, stk. 4, besvarer formanden for EIB efter anmodning fra Europa-Parlamentets kompetente udvalg mundligt eller skriftligt de spørgsmål, som Europa-Parlamentet stiller EIB om EIB's finansierings- og investeringsforanstaltninger, som er omfattet af EFSI-forordningen.

8.2. I overensstemmelse med EFSI-forordningens artikel 17, stk. 2, besvarer EFSI's administrerende direktør mundtligt eller skriftligt de spørgsmål, som Europa-Parlamentet stiller EFSI.

8.3. Europa-Parlamentet rejser eventuelle spørgsmål til EIB's formand i henhold til artikel 8.1gennem formanden for Europa-Parlamentets kompetente udvalg. Det rejser eventuelle spørgsmål til EFSI's administrerende direktør i henhold til artikel 8.2 gennem formanden for Europa-Parlamentets kompetente udvalg og det EFSI's sekretariat.

8.4. Eventuelle spørgsmål fra Europa-Parlamentet til EIB's formand i henhold til artikel 8.1 eller til EFSI's administrerende direktør i henhold til artikel 8.2 besvares så hurtigt som muligt og under alle omstændigheder senest fem uger efter datoen for modtagelsen af et spørgsmål.

Mundtlige svar på spørgsmål fra Europa-Parlamentet til EIB's formand i henhold til artikel 8.1 eller til EFSI's administrerende direktør i henhold til artikel 8.2 kan gives i form af ad hoc-møder, jf. henholdsvis artikel 7.2 og artikel 7.5, tredje afsnit.

AFSNIT III

UDVÆLGELSESPROCEDURER

Artikel 9

Udvælgelsesprocedure for den administrerende direktør og den viceadministrerende direktør

9.1. EIB opstiller kriterierne for udvælgelse af EFSI's administrerende direktør og viceadministrerende direktør i overensstemmelse med EFSI-forordningen, herunder den nødvendige balance mellem kvalifikationer, viden og erfaring, med henblik på at fremme de højeste standarder og sikre diversitet, herunder kønsdiversitet.

9.2. EIB underretter Europa-Parlamentets relevante udvalg om en ledig stilling to uger før offentliggørelsen af den pågældende ledige stilling med angivelse af den åbne udvælgelsesprocedure, som EIB vil følge.

9.3. EIB underretter Europa-Parlamentets relevante udvalg om sammensætningen af puljen af ansøgere (antal ansøgninger, kombinationen af professionelle kvalifikationer, kønsmæssig og national balance) samt om den metode, der skal anvendes til at vurdere puljen. Denne vurdering skal resultere i en liste bestående af mindst to potentielle kandidater, der indstilles af EIB til styringsrådet.

9.4. EIB sender Europa-Parlamentets kompetente udvalg listen over udvalgte kandidater. EIB sender listen mindst tre uger inden styringsrådets udvælgelse af den endelige kandidat.

9.5. Europa-Parlamentets kompetente udvalg kan forelægge spørgsmål angående udvælgelseskriterierne eller listen eller begge dele inden for en uge efter modtagelsen af listen over udvalgte kandidater. EIB svarer skriftligt inden for to uger.

9.6. Godkendelsesproceduren består af følgende trin:

a) EIB forelægger Europa-Parlamentet navnene på den foreslåede administrerende direktør og den foreslåede viceadministrerende direktør sammen med skriftlige begrundelser for dette valg.

b) Europa-Parlamentet arrangerer så hurtigt som muligt og senest inden for fire uger en høring af kandidaten til hver stilling.

c) Europa-Parlamentet træffer afgørelse om godkendelse af forslagene ved en afstemning i hvert af de relevante udvalg om et forslag til beslutning efterfulgt af en afstemning om godkendelse eller forkastelse af denne beslutning, som skal være afsluttet inden for seks uger efter modtagelsen af forslagene.

9.7. Efter Europa-Parlamentets godkendelse udnævner EIB's formand den administrerende direktør og den viceadministrerende direktør i overensstemmelse med bestemmelserne i EFSI-forordningen.

9.8. Hvis Europa-Parlamentet ikke godkender et forslag fra EIB, kan EIB trække på puljen af eksisterende kandidater eller genoptage udvælgelsesproceduren.

9.9. EIB underretter uden unødig forsinkelse Europa-Parlamentet om enhver fratræden, afskedigelse, midlertidig erstatning eller ledig stilling i EFSI's forvaltningsstruktur.

AFSNIT IV

ALMINDELIGE BESTEMMELSER

Artikel 10

Fortrolighed

10.1. I betragtning af at nogle af de oplysninger, der udveksles i forbindelse med denne aftale, kan være af fortrolig karakter eller kommercielt følsomme, forpligter parterne sig til at undlade at offentliggøre fortrolige oplysninger, som de har modtaget i denne forbindelse, uden forudgående skriftligt samtykke fra den anden part.

Denne forpligtelse gælder dog ikke for videregivelse af oplysninger, der er foreskrevet ved love, administrative forskrifter eller traktater eller ved en kendelse afsagt af en kompetent domstol, og berører ikke de relevante bestemmelser i EFSI-forordningen om gennemsigtighed og offentliggørelse af oplysninger.

I denne aftale forstås ved »fortrolige oplysninger« alle oplysninger i skriftlig eller anden permanent (herunder elektronisk) form, der tydeligt er angivet som fortrolige.

EIB skal ved udpegelsen af oplysninger som fortrolige oplysninger overholde sin gennemsigtighedspolitik som offentliggjort på bankens websted på det tidspunkt, hvor de pågældende oplysninger gives til Europa-Parlamentet.

10.2. Europa-Parlamentet behandler og beskytter alle fortrolige oplysninger, som det modtager fra EIB i henhold til denne aftale, i overensstemmelse med de relevante bestemmelser i Europa-Parlamentets forretningsorden, særlig artikel 210a (Procedure for et udvalgs behandling af fortrolige oplysninger, der modtages af Parlamentet) og Europa-Parlamentets Præsidiums afgørelse af 15. april 2013 vedrørende regler om Europa-Parlamentets behandling af fortrolige oplysninger (4) for så vidt angår »andre fortrolige oplysninger« (som defineret heri).

10.3. Europa-Parlamentet fører i overensstemmelse med de relevante bestemmelser i sin forretningsorden en liste over personer, der behandler fortrolige oplysninger.

10.4. Europa-Parlamentet og EIB holder hinanden underrettet om indledningen og udfaldet af enhver retslig, administrativ eller anden form for procedure, under hvilken en tredjemand søger adgang til fortrolige oplysninger, som EIB har givet til Europa-Parlamentet.

Artikel 11

Forberedende møder på embedsmandsplan

11.1. Der arrangeres møder på embedsmandsplan med henblik på at forberede drøftelser, høringer eller andre former for interaktion i henhold til denne aftale, hvis Europa-Parlamentet eller EIB anmoder herom.

11.2. Møderne på embedsmandsplan afholdes mindst én uge før den drøftelse, høring eller anden form for interaktion, som de vedrører.

Artikel 12

Sproglige foranstaltninger

Enhver anmodning fra Europa-Parlamentet efter denne aftale kan sendes til EIB på ethvert af Unionens officielle sprog. EIB svarer på engelsk.

Artikel 13

Afsluttende bestemmelser

13.1. Parterne foretager regelmæssigt en evaluering af den praktiske gennemførelse af denne aftale og gennemfører en revision, så snart forordningen om forlængelse af EFSI træder i kraft, og igen inden den 30. juni 2019 på grundlag af de praktiske gennemførelseserfaringer.

13.2. Denne aftale træder i kraft dagen efter undertegnelsen heraf.

13.3. Denne aftale offentliggøres i Den Europæiske Unions Tidende.

Udfærdiget i Bruxelles, den 2. maj 2017. For Europa-Parlamentet A. TAJANI Formanden Udfærdiget i Luxembourg, den 3. april 2017. For Den Europæiske Investeringsbank W. HOYER Formanden

(1) EUT L 169 af 1.7.2015, s. 1.

(2) EFT L 8 af 12.1.2001, s. 1.

(3) EFT L 145 af 31.5.2001, s. 43.

(4) EUT C 96 af 1.4.2014, s. 1.